„Am depus la Secretariatul general al Biroului permanent al Camerei Deputaţilor solicitarea pentru înfiinţarea grupului parlamentar. Avem astăzi oficial înscrişi în PRU 12 deputaţi, iar la Senat avem deocamdată numai trei senatori, urmând ca în următoarele ore, în următoarele zile, să încercăm să facem numărul necesar pentru a avea posibilitatea să încercăm să solicităm înfiinţarea unui grup parlamentar”, a declarat deputatul Bogdan Diaconu.

Diaconu a reafirmat că PRU îl invită pe Victor Ponta în partid. "Eu cred că orice om politic sănătos la cap şi-l doreşte pe Victor Ponta în partidul său şi în fruntea partidului său şi cred că nu poate să îi pună termene lui Victor Ponta", a declarat Diaconu întrebat cât timp mai este dispus să îl aştepte pe Victor Ponta.

El a susţinut însă că PRU va obţine 5% în alegeri cu sau fără fostul premier (la alegerile locale PRU a obţinut 0,8%-n.r).

Bogdan Diaconu va conduce activitatea PRU în Camera Deputaţilor, fiind secondat de deputatul Ion Eparu, iar la Senat, Daniel Savu va fi responsabil de activitatea PRU.

Printre cei care s-au înscris recent în acest partid se mai numără Mirel Palada (consilier al lui Ponta pe vremea când era premier) şi deputaţii Sebastian Ghiţă şi Mihai Sturzu.